સ્ટર્ને શિન્ડલરને જાણ કરી, કે થોડા દિવસો પછી એમોન ફરીથી મેટલવર્ક્સમાં આવ્યો, ત્યારે ત્યાં લોકોની સંખ્યા વધી ગઈ હોવાનું લાગતાં, ટેકરી પર અથવા ટ્રાન્સપોર્ટમાં મોકલવા માટે, જાતે જ લોકોને એકઠા કરવા લાગ્યો હતો. એ સમયે લેવાર્તોવના ટેબલ પાસે આવીને એ ઊભો રહ્યો. આવું બનશે તેવું લેવાર્તોવ પણ જાણતા હતા! લેવાર્તોવને એમોનના આફ્ટરશેવ લોશનની ગંધ આવી રહી હતી. એમોનના શર્ટના સ્ટાર્ચ કરેલા કડક કફ પણ એ જોઈ શકતા હતા. પહેરવેશ સંબંધે એમોન બહુ જ ચુસ્ત રહેતો હતો.